text: SKAT afslører skattefusk
  15 juni 2010 kl. 07.51
  Især indenfor vognmands- og håndværkerbranchen.
  SKAT har set nærmere på firmaer, der arbejder i Danmark, men som ikke er registreret her i landet, og dermed hverken betaler skat eller moms i Danmark. 
  Det er tale om omfattende sager, hvor statskassen er blevet snydt for millioner af kroner.
  - Vi har kigget nogle sager efter i sømmene, og der er ikke tale om et enkeltstående tilfælde. Desværre ser det ud som om, at der er flere virksomheder, der flygter for at undgå at betale skat og moms i Danmark, og også ofte fra en gæld, forklarer specialkonsulent Elsi Clausen fra skattecenter Tønder.
  SKAT har afsluttet 4 store sager, hvor en regning på i alt 4,5 mio. kroner på efterbetaling af skat og moms er sendt til indehaverne af virksomhederne. 
  - Og det er ikke bagatelsager, vi snakker om, siger Elsi Clausen. 
  I flere af sagerne har det også konsekvenser for de ansatte, der har modtaget løn uden at betale den korrekte skat. Det har ført til ændringer hos 9 lønmodtagere, der har måttet efterbetale 780.000 i skat og arbejdsmarkedsbidrag.
   4 af dem har også fået bøder på næsten 100.000 kr., og yderligere to har fået bøder på ca. 50.000 kr.
  - Vi frygter, at det kun er toppen af isbjerget, vi har fat i, og derfor har vi adskillige virksomheder under observation, siger Elsi Clausen.
  